pythainlp/thaigov-v2-corpus-22032023 huggingface dataset:
วันอังคารที่ 30 สิงหาคม 2565
​รมว.สุชาติ ชวนคนหางาน เข้าร่วมงาน “มหกรรมสร้างงาน สร้างอาชีพสู่ EEC ครั้งที่ 2”
วันที่ 30 สิงหาคม 2565 กระทรวงแรงงาน โดยกรมการจัดหางาน จัดงานมหกรรมอาชีพ ภายใต้ชื่อ “มหกรรมสร้างงาน สร้างอาชีพสู่ EEC ครั้งที่ 2”
มุ่งจุดประกายความคิดทางอาชีพ ให้ความรู้เกี่ยวกับโลกการศึกษา และข้อมูลตลาดแรงงาน แก่นักเรียน นักศึกษา และประชาชนทั่วไป พร้อมตำแหน่งงานว่างกว่า 2,000 อัตรา
นายสุชาติ ชมกลิ่น รัฐมนตรีว่าการกระทรวงแรงงาน เผย กระทรวงแรงงานภายใต้การกำกับดูแลของพลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ให้ความสำคัญกับการพัฒนาคนในทุกช่วงวัย ให้สามารถประกอบอาชีพหรือเลือกศึกษาต่อได้เหมาะสมกับความรู้ความสามารถของตนเอง และสอดคล้องกับตลาดแรงงาน รวมถึงมุ่งเน้นให้ประชาชนทุกกลุ่มเป้าหมายเข้าถึงบริการภาครัฐ โดยเฉพาะข้อมูลอาชีพ เส้นทางการศึกษา และโอกาสในการเรียนรู้และฝึกปฏิบัติอาชีพอิสระที่ตนเองสนใจ ในครั้งนี้ สำนักงานจัดหางานจังหวัดชลบุรี ร่วมกับวิทยาลัยเทคโนโลยีภาคตะวันออก (อี.เทค) กำหนดจัดงานมหกรรมอาชีพ ภายใต้ชื่อ “มหกรรมสร้างงาน สร้างอาชีพสู่ EEC ครั้งที่ 2” ในวันอังคารที่ 30 สิงหาคม 2565 เวลา 08.30 – 16.30 น. ณ วิทยาลัยเทคโนโลยีภาคตะวันออก (อี.เทค) ตำบลหนองตำลึง อำเภอพานทอง จังหวัดชลบุรี และขอเชิญชวนผู้สนใจเข้าร่วมงานดังกล่าว
“การจัดงานครั้งนี้เป็นการขับเคลื่อนภารกิจของกรมการจัดหางาน ด้วยการสร้างงาน สร้างอาชีพ สร้างรายได้ที่มั่นคงและยั่งยืน ให้กับประชาชนทุกกลุ่มเป้าหมาย ในงานมีกิจกรรมที่น่าสนใจ เช่น การสาธิตอาชีพอิสระ การทดสอบบุคลิกภาพเพื่อการศึกษาต่อ รวมไปถึงการรับสมัครงานจากนายจ้าง/สถานประกอบมากกว่า 2,000 อัตรา” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า การจัดงานในครั้งนี้มีวัตถุประสงค์เพื่อเปิดโลกทัศน์และจุดประกายความคิดด้านอาชีพ และเส้นทางการศึกษา ให้กับนักเรียน นักศึกษา และประชาชนทั่วไป รวมถึงให้ความรู้ข่าวสาร ทิศทางและแนวโน้มความต้องการของตลาดแรงงาน ทั้งในปัจจุบันและอนาคต ตลอดจนเป็นการส่งเสริมและบริการจัดหางานให้แก่คนหางาน โดยกิจกรรมในงานประกอบด้วย การจัดกิจกรรมนัดพบแรงงานจากนายจ้าง/สถานประกอบการชั้นนำ การสาธิตอาชีพอิสระ การแข่งขันทักษะทางวิชาการทุกสาขา การแข่งขันกีฬา E-Sport การทดสอบบุคลิกภาพเพื่อการศึกษาต่อ การจัดนิทรรศการจากบริษัทชั้นนำที่มีนวัตกรรมใหม่ๆเกี่ยวกับการทำงาน การจัดนิทรรศการอาชีพและกิจกรรมอื่นๆอีกมากมาย
ทั้งนี้ คนหางานสามารถสอบถามข้อมูลภายในงาน หรือรายละเอียดเพิ่มเติมได้ที่ สำนักจัดหางานจังหวัดชลบุรี โทร 0 3839 8051-2 หรือเลือกใช้บริการหางานผ่านระบบออนไลน์ บนแพลตฟอร์ม “ไทยมีงานทำ” ซึ่งให้บริการทั้ง Web Application ที่เว็บไซต์ ไทยมีงานทำ.doe.go.th และ Mobile Application หรือติดต่อได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือสายด่วนกระทรวงแรงงาน 1506 กด 2 กรมการจัดหางาน
วันศุกร์ที่ 21 ตุลาคม 2565
พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานผ้าพระกฐิน ประจำปี 2565
...
พระบาทสมเด็จพระเจ้าอยู่หัว
ทรงพระกรุณาโปรดเกล้าฯ พระราชทานผ้าพระกฐิน
ตามที่ กระทรวงกลาโหม ขอพระราชทานไปทอดถวายยังที่ชุมนุมสงฆ์
ณ วัดสังเวชวิศยาราม แขวงวัดสามพระยา เขตพระนคร กรุงเทพมหานคร
ในวันพฤหัสบดีที่ ๓ พฤศจิกายน พุทธศักราช ๒๕๖๕ เวลา ๑๔.๐๐ น.
กระทรวงกลาโหม ขอเชิญชวนพี่น้องประชาชนร่วมทำบุญผ่านบัญชี
ชื่อบัญชี การถวายผ้าพระกฐินพระราชทาน กห. ประจำปี 2565
ธนาคารทหารไทยธนชาต เลขที่บัญชี : 039-2-83484-2
วันอาทิตย์ที่ 9 ตุลาคม 2565
พลเอก ประวิตร ฯ รองนายกรัฐมนตรีกำชับรักษาระดับน้ำท้ายเขื่อนเจ้าพระยา และคงการระบายน้ำเข้าทุ่งช่วยผ่อนเบาลำน้ำสายหลัก
พลเอก ประวิตร ฯ รองนายกรัฐมนตรีกำชับรักษาระดับน้ำท้ายเขื่อนเจ้าพระยา และคงการระบายน้ำเข้าทุ่งช่วยผ่อนเบาลำน้ำสายหลัก
วันนี้ (9 ตุลาคม 2565) พลเอก คงชีพ ตันตระวาณิชย์ โฆษกประจำรองนายกรัฐมนตรีเปิดเผยว่า พลเอก ประวิตร วงษ์สุวรรณ รองนายกรัฐมนตรี ได้ติดตามสถานการณ์และการบริหารจัดการน้ำภาพรวม โดยเฉพาะ พื้นที่ท้ายเขื่อนเจ้าพระยา ในหลาย จว.ภาคกลาง ตั้งแต่ นครสวรรค์ ลงมาถึง กรุงเทพมหานคร และสมุทรปราการ ที่ต้องรับมวลน้ำจำนวนมากจากเหนือเขื่อนเจ้าพระยา
โดย พลเอก ประวิตร ฯ ได้กำชับ สทนช.ประสาน กรมชลประทาน และฝ่ายปกครอง พยายามรักษาระดับน้ำท้ายเขื่อนเจ้าพระยาไม่ให้สูงกว่าที่เป็นอยู่ เพื่อมิให้ชุมชนริมเจ้าพระยาได้รับผลกระทบมากกว่าปัจจุบัน สำหรับการระบายน้ำเข้าทุ่งรับน้ำ ซึ่งขณะนี้ปล่อยเข้าไปแล้วกว่าร้อยละ 70 ให้คงการระบายต่อไป เพื่อช่วยกระจายมวลน้ำจากลำน้ำสายหลัก พร้อมกันนี้ ขอให้ช่วยกันระบายน้ำออกจากพื้นที่ชุมชนน้ำท่วมขังนาน และเข้าเยียวยาทันทีที่น้ำลด เพื่อลดผลกระทบและบรรเทาความเดือดร้อนของประชาชนภาพรวม
วันจันทร์ที่ 5 กันยายน 2565
ศ.(พิเศษ) ดร.เอนก พร้อมด้วยคณะผู้บริหาร อว. ร่วมพิธีทำบุญตักบาตรพระสงฆ์ถวายพระราชกุศล และพิธีถวายสัตย์ปฏิญาณ
ศ.(พิเศษ) ดร.เอนก พร้อมด้วยคณะผู้บริหาร อว. ร่วมพิธีทำบุญตักบาตรพระสงฆ์ถวายพระราชกุศล และพิธีถวายสัตย์ปฏิญาณ
(28 กรกฎาคม 2565) ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) พร้อมด้วย ศ.ดร.นพ.สิริฤกษ์ ทรงศิวิไล ปลัดกระทรวงการอุดมศึกษาฯ และคณะผู้บริหาร อว. ร่วมพิธีทำบุญตักบาตรพระสงฆ์ถวายพระราชกุศล และพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน พร้อมลงนามถวายพระพร เนื่องในโอกาสวันเฉลิมพระชนมพรรษาพระบาทสมเด็จพระพระเจ้าอยู่หัว 28 กรกฎาคม 2565 ภายใต้มาตรการด้านสาธารณสุขในการป้องกันการแพร่ระบาดของโรคติดเชื้อไวรัสโคโรนา 2019 โดยมี พล.อ.ประยุทธ์ จันทร์โอชา นายกรัฐมนตรี เป็นประธานในพิธี ณ บริเวณท้องสนามหลวง
วันจันทร์ที่ 31 ตุลาคม 2565
DAD ผนึกกำลังรัฐวิสาหกิจ จัดสัมมนาแลกเปลี่ยนความรู้และสร้างเครือข่ายพันธมิตรด้านการบริหารทุนมนุษย์
บริษัท ธนารักษ์พัฒนาสินทรัพย์ จำกัด (DAD Asset Development) ผนึกกำลังหน่วยงานรัฐวิสาหกิจในกลุ่มสาธารณูปการ จัดสัมมนาเพื่อแลกเปลี่ยนความรู้และสร้างเครือข่ายพันธมิตรด้านการบริหารทุนมนุษย์ ยกระดับระบบประเมินผลการปฏิบัติงานและระบบการพัฒนาทรัพยากรมนุษยN
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด (DAD) เปิดเผยว่า DAD ได้จัดงานสัมมนาเพื่อแลกเปลี่ยนความรู้และสร้างเครือข่ายพันธมิตรด้านการบริหารทุนมนุษย์ในรัฐวิสาหกิจกลุ่มสาธารณูปการ ซึ่งประกอบไปด้วย การประปานครหลวง การประปาส่วนภูมิภาค องค์การจัดการน้ำเสีย การนิคมอุตสาหกรรมแห่งประเทศไทย การเคหะแห่งชาติ และบริษัท ธนารักษ์พัฒนาสินทรัพย์ จำกัด ซึ่งการจัดงานสัมมนาในครั้งนี้สอดคล้องกับระบบประเมินผลรัฐวิสาหกิจ (SE-AM) ด้านการบริหารทุนมนุษย์ ของสายงาน HR และการสนับสนุนจากผู้บริหาร โดยในวันนี้ได้กำหนดประเด็นการแลกเปลี่ยนเรียนรู้ 2 องค์ความรู้ คือ 1. ระบบประเมินผลการปฏิบัติงาน (Performance Management System: PMS) และ 2. ระบบการพัฒนาทรัพยากรมนุษย์ (Human Resources Development: HRD)
ดร.นาฬิกอติภัค กล่าวว่า “การสัมมนาในวันนี้เป็นส่วนสำคัญในการเริ่มต้นสร้างความสัมพันธ์ที่ดี ในการแลกเปลี่ยนข้อมูลและองค์ความรู้ด้านทรัพยากรมนุษย์ระหว่างหน่วยงานรัฐวิสาหกิจในกลุ่มสาธารณูปการ และเป็นแบบอย่างให้กับรัฐวิสาหกิจในกลุ่มอื่น ๆ”
นางแสงทอง ใหม่ยศ รักษาการผู้อำนวยการฝ่ายทรัพยากรบุคคล การเคหะแห่งชาติ กล่าวว่า “หลังจากได้เข้าร่วมงานสัมมนาในครั้งนี้ ได้รับประโยชน์มากกว่าที่คาดคิด ในด้านการบริหารทรัพยากรมนุษย์ ทั้งในเรื่องเกณฑ์การประเมินผลและการประเมินตนเองด้วย ทำให้ทราบจุดแข็งและโอกาสในการปรับปรุงการปฏิบัติงาน นอกจากนี้การจัดงานในลักษณะกลุ่มเล็กๆ แบบนี้ ทำให้สามารถแลกเปลี่ยนความรู้ มุมมอง และแนวทางการแก้ปัญหากันได้อย่างทั่วถึง อีกทั้งยังทำให้เกิดความคุ้นเคยและสามารถรวมตัวเป็นเครือข่ายกันได้อย่างใกล้ชิดมากยิ่งขึ้น และอยากให้มีการจัดกิจกรรมในลักษณะนี้อย่างต่อเนื่อง”
นางสุภามาศ สุทธิบุตร ผู้อำนวยการกองบริหารทรัพยากรบุคคล การนิคมอุตสาหกรรมแห่งประเทศไทย กล่าวว่า “กิจกรรมในครั้งนี้ทำให้ทุกหน่วยงานได้รับประโยชน์ และมีมุมมองในการแก้ปัญหาที่มากขึ้น จากการแบ่งปันประสบการณ์และความรู้ระหว่างหน่วยงาน เช่น เรื่องการประเมินผลการปฏิบัติงานให้เชื่อมโยงกับการจ่ายเงินเดือนและโบนัสของพนักงาน รวมไปถึงการพัฒนาทรัพยากรมนุษย์ทั้งระบบ”
โดยในปี 2564 ที่ผ่านมา DAD สามารถคว้าคะแนนสูงสุดอันดับ 1 จากการประเมินผลการดำเนินงานรัฐวิสาหกิจปี 2564 สาขาสาธารณูปการ ด้วยคะแนนรวม 4.2800 สูงสุดต่อเนื่องเป็นปีที่ 2 ตามระบบการประเมินผลแบบใหม่ ตอกย้ำการเป็นผู้นำองค์กรพัฒนาอสังหาริมทรัพย์ภาครัฐ เพื่อพัฒนาและบริหารทรัพย์สินของรัฐให้เกิดมูลค่าเพิ่มอย่างยั่งยืน มีธรรมาภิบาล โปร่งใส ตรวจสอบได้
วันพฤหัสบดีที่ 8 กันยายน 2565
รัฐบาลปลื้มยอดสมาชิก กอช. ณ 31 สิงหาคม มีจำนวนสะสม 2.49 ล้านคน เดินหน้ากระตุ้นให้ประชาชนร่วมออมเงิน เพื่อความมั่นคงในอนาคต
รัฐบาลปลื้มยอดสมาชิก กอช. ณ 31 สิงหาคม มีจำนวนสะสม 2.49 ล้านคน เดินหน้ากระตุ้นให้ประชาชนร่วมออมเงิน เพื่อความมั่นคงในอนาคต
วันที่ 8 กันยายน 2565 นางสาวรัชดา ธนาดิเรก เปิดเผยว่า ตามที่รัฐบาลได้กำหนดให้การออมเป็นวาระแห่งชาติ เพื่อให้ประชาชนมีความมั่นคงในบั้นปลายชีวิต สร้างวินัยการออมในทุกช่วงวัย โดยมี กองทุนการออมแห่งชาติ (กอช) เป็นกลไกส่งเสริมการออมของประชาชนรายย่อย ล่าสุด ยอดจำนวนสมาชิก ณ 31 สิงหาคม 2565 มีจำนวนสะสม 2.49 ล้านคน สินทรัพย์รวม จำนวน 1.1 หมื่นล้าน ตั้งเป้าเพิ่มยอดสมาชิก กอช. ในปีนี้ 120,000 คน
ทั้งนี้ กอช.เป็นกองทุนการออมภาคสมัครใจ ที่รัฐบาลจัดให้กับแรงงานนอกระบบเพื่อให้มีบำเหน็จบำนาญในยามเกษียณเช่นเดียวกับแรงงานในระบบจากเงินออมสะสม และเงินที่รัฐสมทบเพิ่มตามช่วงอายุของสมาชิก โดยมีเป้าหมายสำคัญในการลดความเลื่อมล้ำในสังคม มุ่งเน้นสร้างความมั่นคงของประชาชนให้มีรายได้ที่พอเพียงจนถึงวัยเกษียณ
สำหรับประชาชนที่ประกอบอาชีพอิสระ ไม่อยู่ในระบบสวัสดิการบำเหน็จ-บำนาญของรัฐหรือนายจ้าง ควรเริ่มตั้งเป้าหมายการออมเพื่อวัยเกษียณ ซึ่งจะได้รับประโยชน์ดังนี้ 1. เงินสมทบจากรัฐบาลในแต่ละปีที่ออม (มกราคม-ธันวาคม) อายุ 15-30 ปี รัฐสมทบให้ครึ่งนึงของเงินออมแต่ละครั้ง โดยรวมกันทั้งปีไม่เกิน 600 บาท อายุ >30 – 50 ปี รัฐสมทบให้ 80% ของเงินออมแต่ละครั้ง โดยรวมกันทั้งปีไม่เกิน 960 บาท อายุ >50 – 60 ปี รัฐสมทบให้เท่ากันกับเงินออมแต่ละครั้ง โดยรวมกันทั้งปีไม่เกิน 1,200 บาท สำหรับดอกผลจากการลงทุน ที่รัฐบาลค้ำประกันผลตอบแทนไม่ต่ำกว่าดอกเบี้ยเงินฝากประจำ 12 เดือนของ 7 ธนาคาร นอกจากนี้จะได้เมื่อออมครบ 60 ปี จะได้รับบำนาญทุกเดือนตลอดชีวิต
”เชิญชวนประชาชนคนไทยอายุ 15 – 60 ปี ร่วมออมเงินกับกองทุนการออมแห่งชาติทางช่องทางที่หลากหลาย สะดวกและครอบคลุม หากสนใจเริ่มออมเงินกับ กอช. ตั้งแต่วันนี้ สอบถามรายละเอียดเพิ่มเติมได้ที่กองทุนการออมแห่งชาติ สายด่วนเงินออม โทร. 02-049-9000 Line : @nsf.th หรือ Facebook Page : กองทุนการออมแห่งชาติ หรือ www.nsf.or.th” นางสาวรัชดา ฯ กล่าว
..............................
วันอังคารที่ 30 สิงหาคม 2565
ครม.เห็นชอบผ่อนผันให้ใช้ประโยชน์ป่าชายเลน สำหรับก่อสร้างถนนเลี่ยงเมืองสตูลฝั่งตะวันออก
ครม.เห็นชอบผ่อนผันให้ใช้ประโยชน์ป่าชายเลน สำหรับก่อสร้างถนนเลี่ยงเมืองสตูลฝั่งตะวันออก
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 30 ส.ค. 2565 ได้เห็นชอบให้ผ่อนผันการใช้ประโยชน์พื้นที่ป่าชายเลน สำหรับโครงการถนนเลี่ยงเมืองสตูล ฝั่งตะวันออก ต.คลองขุน อ.พิมาน อ.เมือง จ.สตูล ของกรมทางหลวงชนบท ซึ่งคณะกรรมการสิ่งแวดล้อมแห่งชาติ (กก.วล.) ได้พิจารณาให้ความเห็นชอบรายงานการประเมินผลกระทบสิ่งแวดล้อม (รายงาน EIA) เพื่อใช้ประกอบการดำเนินโครงการเป็นที่เรียบร้อยแล้ว
ทั้งนี้ โครงการถนนเลี่ยงเมืองสตูลฝั่งตะวันออกฯ จะเป็นการก่อสร้างทางหลวงแนวเส้นทางใหม่ ในรูปแบบถนนขนาด 4 ช่องจราจร ผิวทางแอสฟัลต์ติกคอนกรีต (Asphaltic Concrete) รวมระยะทาง 3.89 กม. โดยในช่วงที่ตัดผ่านป่าชายเลนจะดำเนินการก่อสร้างเป็นสะพานคอนกรีตเสริมเหล็ก (สะพานบก) ขนาดช่องจราจรเท่ากับถนนของโครงการฯ
น.ส.ไตรศุลี กล่าวว่า ตามโครงการจะมีการก่อสร้างตัดผ่านป่าชายเลน 2 ประเภท รวมระยะทาง 1.29 กม. ได้แก่ 1) ป่าชายเลนที่อยู่ในเขตป่าสงวนแห่งชาติ ป่าเลนตอนที่5 เนื้อที่ 8.44 ไร่ ระยะทาง 450 เมตร 2) พื้นที่ป่าชายเลนตามมติคณะรัฐมนตรี (ตัดผ่าน 2ช่วง) เนื้อที่ 5.06 ไร่ ระยะทาง 270 เมตร และ เนื้อที่ 10.65 ไร่ ระยะทาง 568 เมตร
ทั้งนี้ การดำเนินโครงการฯ ดังกล่าวเป็นไปตามแผนแม่บทด้านการขนส่งและจราจร จ.สตูล ซึ่งได้บรรจุโครงการไว้ในแผนงานเพิ่มขีดความสามารถของโครงการการคมนาคม เพื่อแก้ไขปัญหาการจราจรติดขัดในเขตเมือง โดยเฉพาะในช่วงเวลาเร่งด่วน ลดการเกิดอุบัติเหตุ และสร้างศักยภาพการพัฒนาทั้งด้านเศรษฐกิจและการท่องเที่ยวของ จ.สตูล
วันอังคารที่ 30 สิงหาคม 2565
รมว.กห.ให้การต้อนรับ รมว.กห.มาเลเซีย และ ผบ.ทสส.ซาอุดิอาระเบีย
พล.อ.คงชีพ ตันตระวาณิชย์ โฆษก กห. เปิดเผยว่า 1000 พล.อ.ประยุทธ์ จันทร์โอชา รมว.กห. ได้ให้การต้อนรับ การเยี่ยมคำนับและหารือร่วมกับ ดาโต๊ะ ซรี ฮิชามมุดดิน บิน ตุน ฮุดเซ็น รมว.กห.มาเลเซีย ณ ห้องรับรอง อาคารอิมแพคเมืองทองธานี
ทั้งสองฝ่าย ได้ย้ำจุดยืนร่วมกันในการดำรงความเป็นหนึ่งเดียวกันของอาเซียน และความร่วมมือกันรักษาเสถียรภาพความมั่นคงของภูมิภาคในลักษณะสมดุล การพัฒนาเศรษฐกิจและความมั่นคงชายแดนร่วมกัน โดยเฉพาะการยกระดับพัฒนาโครงสร้างพื้นฐานของระบบคมนาคม และการแลกเปลี่ยนเรียนรู้ทางวัฒนธรรมและภาษาร่วมกัน สำหรับการพูดคุยสันติสุข มซ.พร้อมสนับสนุนขับเคลื่อนกลไกพูดคุยสันติสุขและการพัฒนาพื้นที่ชายแดนต่อเนื่องกันไป รวมทั้งเสนอให้มีการยกระดับกลไกความร่วมมือด้านความมั่นคงของช่องแคบมะละกาเป็นระดับ กห. พร้อมกันนี้ รมว.กห. มซ. กล่าวย้ำเห็นถึงการเปลี่ยนแปลงและพัฒนาการของไทยต่อเนื่องมาตั้งแต่ปี 57 โดยหลายปัญหาได้รับการแก้ไขและมีพัฒนาการที่ดีขึ้น ทั้งนี้ขอขอบคุณไทยที่สนับสนุนและพัฒนาความร่วมมือกันในทุกระดับด้วยดีที่ผ่านมา
ต่อจากนั้น พล.อ.ประยุทธ์’ ได้ให้การต้อนรับและหารือกับ พล.อ.อ.ไฟยาด บิน ฮาเมด อาล โรไวลิ ผบ.ทสส.ซาอุดิอาระเบีย ในฐานะผู้แทนเจ้าชายมุฮัมมัด บิน ซัลมาล บิน อับดุลอะซิส อัล ซะอูด มกุฎราชกุมาร โดย พล.อ.ประยุทธ์’ ได้กล่าวขอบพระทัยและยินดีที่ได้แลกเปลี่ยนมุมมองกับพระองค์ท่านในหลายประเด็นที่ผ่านมา โดยถือเป็นความภาคภูมิใจ ชื่นชมยินดีของประชาชนไทย ที่ทั้งสองประเทศมีพัฒนาความสัมพันธ์ร่วมกันที่ดีขึ้นและไทยพร้อมยกระดับกลไกขับเคลื่อนความร่วมมือกับซาอุดิอาระเบียในทุกด้าน โดยเฉพาะความร่วมมือทางทหารและด้านอุตสาหกรรมป้องกันประเทศ การสนับสนุนอุตสาหกรรมอาหารฮาลาล รวมทั้งความร่วมมือด้านอื่นๆในลักษณะห่วงโซ่เข้มแข็งไปด้วยกัน
ทั้งนี้ พล.อ.อ.ไฟยาด’ ได้กล่าวย้ำ ถึงจัดผู้แทนหน่วยงานต่างๆร่วมเดินทางมาครั้งนี้ แสดงถึงความสำคัญที่จะร่วมขับเคลื่อนงานที่เป็นรูปธรรมไปด้วยกัน โดยเฉพาะความร่วมมือทางการทหารและอุตสาหกรรมป้องกันประเทศ พร้อมย้ำว่า ซาอุดิอาระเบีย มีจุดยืน “รักสันติ” และประสงค์พัฒนาความสัมพันธ์ที่หลากหลายกับไทย และขอขอบคุณไทย ที่เข้าใจจุดยืนของซาอุดิอาระเบีย
วันอังคารที่ 25 ตุลาคม 2565
“กรุงไทย” เสริมแกร่งธุรกิจ ด้วยสินเชื่อฟื้นฟูเพื่อการปรับตัว ติดปีกธุรกิจเมกะเทรนด์โลก ดอกเบี้ย 2 ปีแรก 2% ยกเว้นดอกเบี้ย 6 เดือนแรก
กรุงไทยออกมาตรการสินเชื่อฟื้นฟูเพื่อการปรับตัว สนับสนุนผู้ประกอบการ เสริมศักยภาพการแข่งขัน ติดปีก 3 ธุรกิจเมกะเทรนด์โลก “เทคโนโลยีดิจิทัล ธุรกิจที่เป็นมิตรกับสิ่งแวดล้อม และนวัตกรรมแห่งโลกอนาคต” ดอกเบี้ยคงที่ 2% 2 ปีแรก และยกเว้นดอกเบี้ย 6 เดือนแรก
ตามที่ธนาคารแห่งประเทศไทย (ธปท.) ได้ปรับปรุงหลักเกณฑ์สินเชื่อฟื้นฟู เพื่อช่วยเหลือผู้ประกอบธุรกิจที่ได้รับผลกระทบจากการแพร่ระบาดของโควิด-19 โดยเพิ่มประเภท “สินเชื่อเพื่อการปรับตัว” เพื่อสนับสนุนภาคธุรกิจปรับตัวให้สอดรับกับบริบทโลกใหม่ (new normal) และสภาพแวดล้อมทางธุรกิจที่เปลี่ยนแปลงไป
ธนาคารกรุงไทย ในฐานะธนาคารพาณิชย์ชั้นนำของประเทศ ขับเคลื่อนองค์กรด้วยนวัตกรรมและเทคโนโลยี เพื่อตอบโจทย์ความต้องการลูกค้าทุกกลุ่มในทุกมิติ ให้ความสำคัญกับการดูแลสิ่งแวดล้อม สังคม และธรรมาภิบาล (ESG) สนับสนุนการปรับตัวของภาคธุรกิจ โดยเฉพาะผู้ประกอบธุรกิจขนาดกลางและขนาดย่อม (SMEs) ซึ่งเป็นรากฐานสำคัญของเศรษฐกิจไทย พร้อมติดปีกธุรกิจเมกะเทรนด์โลก ด้วย มาตรการสินเชื่อฟื้นฟูระยะที่ 3 วงเงินสินเชื่อเพื่อการปรับตัว หรือ สินเชื่อฟื้นฟูเพื่อการปรับตัว สนับสนุนวงเงินสำหรับการปรับปรุง การพัฒนา หรือเสริมศักยภาพธุรกิจให้สอดรับกับบริบทโลกใหม่ (New Normal) ใน 3 รูปแบบ คือ กระแสเทคโนโลยีดิจิทัล (Digital) การดำเนินธุรกิจที่เป็นมิตรกับสิ่งแวดล้อม (Green) และนวัตกรรมแห่งโลกอนาคต (Innovation) ซึ่งเป็นเมกะเทรนด์ธุรกิจของโลก
สินเชื่อฟื้นฟูเพื่อการปรับตัว เพิ่มความคล่องตัวให้ผู้ประกอบการ ด้วยวงเงินกู้สูงสุดไม่เกิน 150 ล้านบาท (รวมวงเงินกู้สินเชื้อฟื้นฟูและซอฟท์โลนเดิมจากทุกสถาบันการเงิน) ระยะเวลาผ่อนชำระสูงสุด 7 ปี อัตราดอกเบี้ยพิเศษ 2% ต่อปี ใน 2 ปีแรก โดยยกเว้นดอกเบี้ยใน 6 เดือนแรก (รัฐบาลรับภาระดอกเบี้ยให้ในช่วง 6 เดือนแรก) ส่วนปีที่ 3-5 อัตราดอกเบี้ยไม่เกิน 5% ต่อปี และตั้งแต่ปีที่ 6 เป็นต้นไป อัตราดอกเบี้ย MLR เปิดกว้างใช้หลักประกันได้ทั้งอสังหาริมทรัพย์ เงินฝาก และการค้ำประกันจากบรรษัทค้ำประกันสินเชื่ออุตสาหกรรมขนาดย่อม (บสย.) โดยเกณฑ์การพิจารณาวงเงินสินเชื่อ คุณสมบัติผู้กู้และเงื่อนไข ขึ้นอยู่กับการพิจารณาของธนาคาร และประกาศธนาคารแห่งประเทศไทย
ทั้งนี้ ธนาคารกรุงไทย พร้อมเป็นกลไกสนับสนุนการปรับตัวของผู้ประกอบธุรกิจในทุกด้าน เพื่อเสริมศักยภาพการแข่งขัน สร้างธุรกิจให้เติบโตอย่างยั่งยืน ตามพันธกิจ “กรุงไทย เคียงข้างไทย สู่ความยั่งยืน” ผ่านมาตรการสินเชื่อฟื้นฟู สินเชื่อธุรกิจ สินเชื่อเพื่ออนุรักษ์พลังงานและสิ่งแวดล้อม (Green Finance) สำหรับผู้ประกอบการที่สนใจสินเชื่อฟื้นฟูเพื่อการปรับตัว ติดต่อสำนักงานธุรกิจทั่วประเทศ ธนาคารกรุงไทยทุกสาขา หรือ หน่วยงานที่ดูแลสินเชื่อของท่าน สอบถามเพิ่มเติมติดต่อ Krungthai Contact Center โทร 02-111-1111 หรือศึกษารายละเอียดได้ที่ https://krungthai.com/link/megatrends-pr-news
วันพุธที่ 2 พฤศจิกายน 2565
กระทรวงยุติธรรม เข้าร่วมการหารือข้อราชการ และพิธีลงนามบันทึกความเข้าใจว่าด้วยความร่วมมือระหว่างรัฐบาลไทยและรัฐบาลออสเตรเลียในการจัดตั้งศูนย์ความเป็นเลิศเพื่อต่อต้านการค้ามนุษย์
กระทรวงยุติธรรม เข้าร่วมการหารือข้อราชการ และพิธีลงนามบันทึกความเข้าใจว่าด้วยความร่วมมือระหว่างรัฐบาลไทยและรัฐบาลออสเตรเลียในการจัดตั้งศูนย์ความเป็นเลิศเพื่อต่อต้านการค้ามนุษย์
ในวันพุธที่ ๒ พฤศจิกายน ๒๕๖๕ เวลา ๑๐.๓๐ น. นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วยนางพงษ์สวาท กายอรุณสุทธิ์ ปลัดกระทรวงยุติธรรม เข้าร่วมการหารือข้อราชการระหว่างพลเอก ประวิตร วงษ์สุวรรณ รองนายกรัฐมนตรี และนางสาวเพนนี หว่อง รัฐมนตรีว่าการต่างประเทศเครือรัฐออสเตรเลีย ในโอกาสเยือนประเทศไทย ณ ห้องสีเหลือง ตึกสันติไมตรี ทำเนียบรัฐบาล
โดยทั้งสองฝ่ายได้ร่วมหารือถึงความร่วมมือที่มีมายาวนานและใกล้ชิดในด้านต่างๆ ซึ่งในปีนี้ทั้งสองประเทศจะครบรอบ ๗๐ ปี ของการสถาปนาความสัมพันธ์ทางการทูตระหว่างกัน โดยเฉพาะอย่างยิ่งความร่วมมือในการต่อต้านการค้ามนุษย์ โดยรองนายกรัฐมนตรีได้เน้นย้ำถึงประเด็นความเป็นหุ้นส่วนทางยุทธศาสตร์ของทั้งสองประเทศ รวมถึงความมุ่งมั่นของรัฐบาลไทยในการต่อต้านการค้ามนุษย์อย่างจริงจังและต่อเนื่อง โดยยกเป็นหนึ่งในวาระแห่งชาติ ซึ่งได้ขยายความร่วมมือจนนำไปสู่การจัดตั้ง “ศูนย์ความเป็นเลิศเพื่อต่อต้านการค้ามนุษย์” ซึ่งทั้งสองประเทศจะร่วมผลักดันความร่วมมือด้านการต่อต้านการค้ามนุษย์ให้เกิดผลเป็นรูปธรรม นอกจากนี้ ศูนย์ความเป็นเลิศฯ ยังจะเป็นโอกาสในการเสริมสร้างความร่วมมือด้านวิชาการและแลกเปลี่ยนผู้เชี่ยวชาญด้านการบังคับใช้กฎหมายและกระบวนการยุติธรรมในการป้องกันและปราบปรามการค้ามนุษย์ ตลอดจนการเพิ่มศักยภาพของเจ้าหน้าที่บังคับใช้กฎหมายในการสืบสวนสอบสวน ดำเนินคดี และพิจารณาคดีการค้ามนุษย์ ทั้งในระดับประเทศและระดับภูมิภาคอาเซียน
ในโอกาสนี้ รองนายกรัฐมนตรีได้ร่วมเป็นประธานสักขีพยานในพิธีลงนามบันทึกความเข้าใจว่าด้วยความร่วมมือระหว่างรัฐบาลแห่งราชอาณาจักรไทยและรัฐบาลแห่งเครือรัฐออสเตรเลียในการจัดตั้งศูนย์ความเป็นเลิศเพื่อต่อต้านการค้ามนุษย์ (Memorandum of Understanding between the Government of the Kingdom of Thailand and the Government of Australia concerning Counter Trafficking in Persons Centre of Excellence) โดยมีนายสมศักดิ์ เทพสุทิน รัฐมนตรีว่าการกระทรวงยุติธรรม เป็นผู้ลงนามฝ่ายไทย และนางสาวเพนนี หว่อง รัฐมนตรีว่าการต่างประเทศเครือรัฐออสเตรเลีย เป็นผู้ลงนามฝ่ายออสเตรเลีย พร้อมด้วยนางพงษ์สวาท กายอรุณสุทธิ์ ปลัดกระทรวงยุติธรรม นายไตรยฤทธิ์ เตมหิวงศ์ อธิบดีกรมสอบสวนคดีพิเศษ ร้อยตำรวจเอก ปิยะ รักสกุล รองอธิบดีกรมสอบสวนคดีพิเศษ และผู้บริหารจากหน่วยงานด้านการต่อต้านการค้ามนุษย์และที่เกี่ยวข้องของไทย ได้แก่ สำนักงานศาลยุติธรรม สำนักงานอัยการสูงสุด สำนักเลขาธิการนายกรัฐมนตรี กรมสอบสวนคดีพิเศษ สำนักงานตำรวจแห่งชาติ กระทรวงการพัฒนาสังคมและความมั่นคงของมนุษย์ กระทรวงแรงงาน และกระทรวงการต่างประเทศ เข้าร่วมในโอกาสนี้ด้วย
วันศุกร์ที่ 9 กันยายน 2565
รองปลัดฯ วรวรรณ นำคณะผู้บริหาร ลงพื้นที่เยี่ยมชมการดำเนินงาน หมู่บ้าน CIV ชุมนุมบางใบไม้ จังหวัดสุราษฎร์ธานี
รองปลัดฯ วรวรรณ นำคณะผู้บริหาร ลงพื้นที่เยี่ยมชมการดำเนินงาน หมู่บ้าน CIV ชุมนุมบางใบไม้ จังหวัดสุราษฎร์ธานี
สุราษฎร์ธานี- วันที่ 5 กันยายน 2565 นางวรวรรณ ชิตอรุณ รองปลัดกระทรวงอุตสาหกรรม ลงพื้นที่เยี่ยมชมการดำเนินงาน โครงการหมู่บ้านอุตสาหกรรมสร้างสรรค์ (Creative Industry Village: CIV) พร้อมด้วย นายเศรษฐรัชต์ เลือดสกุล ผู้ช่วยปลัดกระทรวงอุตสาหกรรม นายนฤบดินทร์ วุฒิวรรณ ผู้อำนวยการกองยุทธศาสตร์และแผนงาน นางสาวรัชญา กุลณพงษ์ ผู้อำนวยการฝ่ายความยั่งยืน บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) (DTAC) พร้อมคณะ โดยมี นางทัศนีย์ ภักดีประพันธ์ อุตสาหกรรมจังหวัดสุราษฎร์ธานี ให้การต้อนรับ ณ ชุมนุมบางใบไม้ ตำบลบางใบไม้ อำเภอเมือง จังหวัดสุราษฎร์ธานี
โดยการลงพื้นที่เยี่ยมชม หมู่บ้าน CIV ในครั้งนี้ รองปลัดฯ วรวรรณ พร้อมคณะ ได้เยี่ยมชมการดำเนินงาน ของชุมชนบางใบไม้ ได้แก่ - ศูนย์การเรียนรู้ Coconut Academy by สวนลุงสงค์ เป็นศูนย์การเรียนรู้ผลิตภัณฑ์น้ำมันมะพร้าวสกัดเย็น ซึ่งปัจจุบัน เปิดเป็นสถานที่ศึกษาดูงานในการผลิตน้ำมันมะพร้าวสกัดเย็น และผลิตภัณฑ์จากน้ำมันมะพร้าว แหล่งท่องเที่ยวเชิงสุขภาพ และการอนุรักษ์ภูมิปัญญาท้องถิ่น มีผลิตภัณฑ์ อาทิเช่น น้ำมันมะพร้าวสกัดเย็น น้ำมันมะพร้าวสำหรับปรุงอาหาร สบู่น้ำมันมะพร้าว แชมพู เซรั่มบำรุงผม เป็นต้น - วิสาหกิจชุมนุมรักษ์สมุนไพรตำบลบางไทร เป็นการแปรรูปสมุนไพรท้องถิ่น สู่ผลิตภัณฑ์ชุมชน อาทิเช่น สบู่เหลว 3 สมุนไพร ประกอบด้วย เหงือกปลาหมอ ขมิ้นชัน และสำมะงา น้ำยาบ้วนปากสมุนไพร ทันตมูลาเฟรช และชาสมุนไพร เพื่อปรับสมดุลสตรีธาตุ เป็นต้น
ทั้งนี้ กระทรวงอุตสาหกรรม ได้ร่วมกับ "ดีแทค เน็ตทำกิน" เพื่อพัฒนาทักษะทางดิจิทัล โดยหมู่บ้าน CIV ชุมนุมบางใบไม้ ยังได้รับการสนับสนุนในด้านต่าง ๆ จากกระทรวงอุตสาหกรรม ได้แก่ การบูรณาการร่วมกับจังหวัดสุราษฎร์ธานี โครงการพัฒนาเมืองสมุนไพรสุราษฎร์ธานี (Suratthani Herbal City) ได้รับการสนับสนุน Big Brother ช่วยเหลือชุมชน โครงการส่งเสริมและพัฒนาด้านการมาตรฐานผลิตภัณฑ์ชุมชน (มผช.) โครงการเสริมแกร่ง SME กองทุนพัฒนาเอสเอ็มอี ตามแนวประชารัฐ นอกจากนี้ รองปลัดฯ วรวรรณ ได้มอบเครื่องหมาย มอก.เอส ให้แก่ผู้ประกอบการ ได้แก่ ด้านการบริการกิจกรรมเชิงนิเวศเพื่อการท่องเที่ยว มอก.เอส 198-2565 ด้านการบริการหมู่บ้านอุตสาหกรรมสรรค์เพื่อการท่องเที่ยว มอก.เอส 199-2565 ด้านการบริการร้านกาแฟ มอก.เอส 79-2562 และ ผลิตภัณฑ์สบู่เหลวสมุนไพร มอก.เอส 14-2562
วันจันทร์ที่ 12 กันยายน 2565
เตือนผู้ประกันตน ม.33 และ ม.39 ที่อายุครบ 55 ปีและสิ้นสุดความเป็นผู้ประกันตน อย่าลืมเช็กสิทธิและยื่นขอรับบำเหน็จ/บำนาญชราภาพ สามารถแจ้งรับเงินผ่านพร้อมเพย์
เตือนผู้ประกันตน ม.33 และ ม.39 ที่อายุครบ 55 ปีและสิ้นสุดความเป็นผู้ประกันตน อย่าลืมเช็กสิทธิและยื่นขอรับบำเหน็จ/บำนาญชราภาพ สามารถแจ้งรับเงินผ่านพร้อมเพย์ไม่ต้องใช้สำเนาหน้าบุ๊คแบงก์
วันที่ 12 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า สำนักงานประกันสังคม (สปส.) ได้แจ้งเตือนผู้ประกันตนตามมาตรา 33 และมาตรา 39 ซึ่งมีอายุครบ 55 ปี และปัจจุบันมีสถานะสิ้นสุดการเป็นผู้ประกันตนแล้ว ให้ตรวจสอบสิทธิการได้รับบำเหน็จ หรือบำเหน็จชราภาพ พร้อมกับยื่นขอรับเงิน ณ สำนักงานประกันสังคมพื้นที่ใกล้บ้าน หรือสำนักงานประกันสังคมจังหวัด
สำหรับช่องทางการตรวจสอบสิทธิและยอดเงินสมทบชราภาพ หากไม่สะดวกเดินทางไปยังสำนักงานประกันสังคม ผู้ประกันตนสามารถตรวจสอบผ่านช่องทางออนไลน์ได้ 3 ช่องทาง คือเว็บไซต์ของ สปส. www.sso.go.th, แอปพลิเคชั่น SSO Connect สามารถดาวน์โหลดได้ทั้ง ระบบ iOSและ Android และ Line Official Account ของ สปส. @ssothai
ทั้งนี้ เมื่อตรวจสอบและทราบสิทธิที่จะได้รับแล้วสามารถยื่นขอรับบำเหน็จ หรือ บำเหน็จชราภาพ ได้ที่สำนักงานประกันสังคมพื้นที่ใกล้บ้าน หรือสำนักงานประกันสังคมจังหวัด โดยใช้เอกสารเป็นบัตรประชาชนตัวจริง และกรอกใบคำขอ สปส. 2-01 หรือ SSO. 2-01 พร้อมแนบสำเนาสมุดบัญชีเงินฝากธนาคารประเภทออมทรัพย์ที่จะรับโอนเงิน แต่หากผู้ประกันตนมีบัญชีพร้อมเพย์ที่ใช้เลขบัตรประชาชนผูกกับบัญชีออมทรัพย์ สามารถแจ้งขอรับเงินผ่านบัญชีพร้อมเพย์ไปพร้อมการยื่นคำร้องได้ โดยไม่ต้องใช้สำเนาสมุดบุญชีธนาคาร (บัญชีพร้อมเพย์ที่ผูกกับหมายเลขโทรศัพท์ไม่สามารถใช้ได้)
น.ส.ไตรศุลี กล่าวว่า สำหรับสิทธิของผู้ประกันตนกรณีชราภาพนั้นจะแยกเป็น 2 กรณี ได้แก่ 1) รับบำเหน็จชราภาพ ได้แก่ ผู้จ่ายเงินสมทบน้อยกว่า 12 เดือน ซึ่งจะได้รับเงินบำเหน็จชราภาพเท่ากับจำนวนเงินสมทบเฉพาะส่วนของผู้ประกันตนที่จ่ายให้กับสำนักงานประกันสังคม แต่หากจ่ายเงินสมทบตั้งแต่ 12 เดือนขึ้นไปแต่ไม่ถึง 180 เดือน จะได้รับเงินบำเหน็จชราภาพเท่ากับจำนวนเงินสมทบส่วนของผู้ประกันตน รวมกับส่วนของนายจ้างที่จ่ายเงินสมทบให้และผลประโยชน์ตอบแทนประจำปี
2) กรณีรับบำนาญชราภาพ ได้แก่ผู้ประกันตนที่จ่ายเงินสมทบตั้งแต่ 180 เดือน จะได้รับเงินบำนาญชราภาพเป็น รายเดือนตลอดชีวิต ในอัตราร้อยละ 20 ของเงินค่าจ้าง(ไม่เกิน 15,000 บาท) เฉลี่ย 60 เดือนสุดท้าย ก่อนความเป็นผู้ประกันตนสิ้นสุดลง และกรณีที่จ่ายเกินกว่า 180 เดือนจะเพิ่มอัตราการจ่ายเงินบำนาญ ให้อีกร้อยละ 1.5 ของระยะเวลาการจ่ายเงินสมทบทุกๆ 12 เดือน
นอกจากนี้ ยังมีกรณีที่ผู้รับบำนาญชราภาพเสียชีวิตลงระหว่างรับบำนาญชราภาพยังไม่ถึง 60 เดือน ที่ทายาทสามารถติดต่อเพื่อรับบำเหน็จชราภาพของผู้ประกันตนได้ โดยสามารถดูข้อเพิ่มเติมได้ที่ www.sso.go.th หรือสอบถามที่สายส่วน สปส. 1506 ตลอด 24 ชั่วโมง
วันพุธที่ 5 ตุลาคม 2565
ไทยครองอันดับ 43 ดัชนีนวัตกรรมโลก ตั้งเป้าปี 73 ติด Top 30 สู่ “ประเทศแห่งนวัตกรรม”
.....
องค์การทรัพย์สินทางปัญญาแห่งโลก (World Intellectual Property Organization: WIPO) เผยผลการจัดอันดับดัชนีนวัตกรรมโลก ประจำปี 2565 (Global Innovation Index 2022: GII 2022) โดยประเทศไทยอยู่ในอันดับที่ 43 จาก 132 ประเทศทั่วโลก (อันดับ 3 ในอาเซียน) จากปัจจัยตัวชี้วัดฯ ที่โดดเด่น ได้แก่ ค่าใช้จ่ายมวลรวมด้านวิจัยและพัฒนาที่ลงทุนโดยองค์กรธุรกิจ และสัดส่วนการส่งออกสินค้าสร้างสรรค์เป็นอันดับ 1 ของโลก
.
ขณะที่ด้านเทคโนโลยีสารสนเทศและการสื่อสาร ปัจจัยด้านโครงสร้างพื้นฐานในภาพรวมของไทยมีอันดับที่ดีขึ้น ซึ่งรัฐบาลตั้งเป้าให้ภายในปี 2573 ไทยจะต้องติดอันดับ 1 ใน 30 ของ “ประเทศแห่งนวัตกรรม” สู่การพ้นจากกับดักประเทศรายได้ปานกลางสู่ประเทศรายได้สูง
.
การวัดความสามารถด้านนวัตกรรม (GII) แบ่งเป็น ดัชนี 2 กลุ่ม 7 ปัจจัยหลัก ได้แก่
- ดัชนีย่อยปัจจัยนำเข้าทางนวัตกรรม (Innovation input sub-index) ประกอบด้วย สถาบัน (Institution)/ ทุนมนุษย์และการวิจัย (Human capital and research)/ โครงสร้างพื้นฐาน (Infrastructure)/ ระบบตลาด (Market sophistication)/ ระบบธุรกิจ (Business sophistication)
- ดัชนีย่อยผลผลิตทางนวัตกรรม (Innovation output sub-index) ประกอบด้วย ผลผลิตจากองค์ความรู้และเทคโนโลยี (Knowledge and technology outputs)/ ผลผลิตจากความคิดสร้างสรรค์ (Creative outputs)
.
อ่านรายงานฉบับเต็ม คลิก https://www.wipo.int/.../wipo-pub-2000-2022-section1-en...
#ไทยคู่ฟ้า #สื่อสารรัฐบาลไทย
-------------------
วันพฤหัสบดีที่ 29 กันยายน 2565
รองนายกฯ พลเอก ประวิตร ขอบคุณผู้เกษียณอายุราชการทุกคน ที่ปฏิบัติหน้าที่ด้วยความวิริยะ อุตสาหะ เพียรพยายาม ซื่อสัตย์สุจริต เสียสละเพื่อประเทศชาติและประชาชน
รองนายกฯ พลเอก ประวิตร ขอบคุณผู้เกษียณอายุราชการทุกคน ที่ปฏิบัติหน้าที่ด้วยความวิริยะ อุตสาหะ เพียรพยายาม ซื่อสัตย์สุจริต เสียสละเพื่อประเทศชาติและประชาชน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฎิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (29 กันยายน 2565) เวลา 10.00 น. ณ ห้องสีม่วง ตึกไทยคู่ฟ้า ทำเนียบรัฐบาล นางนิชา หิรัญบูรณะ ธุวธรรม รองเลขาธิการนายกรัฐมนตรีฝ่ายบริหาร นำผู้เกษียณอายุราชการประจำปี 2565 ของสำนักเลขาธิการนายกรัฐมนตรี จำนวน 15 ราย เข้าพบ พลเอก ประวิตร วงษ์สุวรรณ รองนายกรัฐมนตรี โดยมีคณะผู้บริหารสำนักเลขาธิการนายกรัฐมนตรี ข้าราชการการเมืองสำนักเลขาธิการนายกรัฐมนตรี เข้าร่วมด้วย
โอกาสนี้ รองนายกรัฐมนตรีได้มอบของที่ระลึกแก่ผู้เกษียณอายุราชการทุกคน พร้อมกล่าวชื่นชมและขอบคุณที่ทุกคนปฏิบัติหน้าที่เพื่อประเทศชาติด้วยความวิริยะ อุตสาหะ เพียรพยายาม ซื่อสัตย์ สุจริต และเสียสละเพื่อประโยชน์แก่ประเทศชาติและประชาชนด้วยดีตลอดมา
วันพุธที่ 31 สิงหาคม 2565
คกก.สุขภาพจิตแห่งชาติ เห็นชอบร่างแผนพัฒนาสุขภาพจิตแห่งชาติระยะที่ 2 “คนทุกช่วงวัยมีปัญญา อารมณ์ดี มีความสุข และอยู่ในสังคมอย่างทรงคุณค่า”
คณะกรรมการสุขภาพจิตแห่งชาติ มีมติเห็นชอบ (ร่าง) แผนพัฒนาสุขภาพจิตแห่งชาติ ฉบับที่ 1 (พ.ศ.2561-2580) ระยะที่ 2 (พ.ศ.2566-2570) ให้คนทุกช่วงวัยมีปัญญา อารมณ์ดี มีความสุข และอยู่ในสังคมอย่างทรงคุณค่า
คณะกรรมการสุขภาพจิตแห่งชาติ มีมติเห็นชอบ (ร่าง) แผนพัฒนาสุขภาพจิตแห่งชาติ ฉบับที่ 1 (พ.ศ.2561-2580) ระยะที่ 2 (พ.ศ.2566-2570) ให้คนทุกช่วงวัยมีปัญญา อารมณ์ดี มีความสุข และอยู่ในสังคมอย่างทรงคุณค่า พร้อมพิจารณาแนวทางการดูแลเรื่องความรุนแรง (Violence) ทั้งต่อตนเอง ต่อผู้อื่นและต่อสังคม โดยให้คณะอนุกรรมการระดับจังหวัดจัดทำแผนให้ครอบคลุมและเหมาะสมกับบริบทในพื้นที่
วันนี้ (31 สิงหาคม 2565) ที่กระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ได้รับมอบหมายจาก นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขเป็นประธานการประชุมคณะกรรมการสุขภาพจิตแห่งชาติ ครั้งที่ 3/2565 และให้สัมภาษณ์ว่า ในปีงบประมาณ พ.ศ.2565มีการผลักดันให้จัดตั้งคณะอนุกรรมการประสานงานเพื่อบังคับใช้กฎหมายว่าด้วยสุขภาพจิตระดับจังหวัดครบทั้ง 76 จังหวัด ดำเนินงาน 6 ประเด็น ได้แก่ 1.สร้างเสริมความเข้มแข็งทางใจ 2.ลดอัตราการฆ่าตัวตาย 3.ดูแลผู้ป่วยจิตเวชที่มีความเสี่ยงสูงต่อการก่อความรุนแรง (SMI-V) 4.ดูแลประชาชนกลุ่มเสี่ยงจากสถานการณ์โควิด 19 5.ดูแลผู้ป่วย Long COVID-19 และ 6.ติดตามและฟื้นฟูสมรรถภาพผู้ป่วยจิตเวชเนื่องจากสารเสพติด ถือเป็นกลไกสำคัญที่ทำให้ภาคส่วนต่างๆ บูรณาการความร่วมมือในการแก้ไขปัญหาสุขภาพจิตของทุกกลุ่มวัยในชุมชน นอกจากนี้ ยังมีความก้าวหน้าเรื่องการดูแลช่วยเหลือด้านสุขภาพจิตแก่กลุ่มนักเรียน นักศึกษา ในสถานศึกษาและมหาวิทยาลัย รวมถึงสร้างมาตรฐานการให้บริการด้านจิตวิทยาการปรึกษาด้วย
ดร.สาธิต กล่าวต่อว่า ที่ประชุมยังได้พิจารณา (ร่าง) แผนพัฒนาสุขภาพจิตแห่งชาติ ฉบับที่ 1 (พ.ศ.2561-2580)ระยะที่ 2 (พ.ศ.2566-2570) ที่กำหนดวิสัยทัศน์ว่า “คนทุกช่วงวัยมีปัญญา อารมณ์ดี มีความสุข และอยู่ในสังคมอย่างทรงคุณค่า” มีเป้าหมาย 7 ประเด็น ได้แก่ 1.เด็กมีความฉลาดทางสติปัญญา (IQ) 2.เด็กมีความฉลาดทางอารมณ์ (EQ)3.ครอบครัวมีความเข้มแข็งและอบอุ่น 4.คนไทยมีสุขภาพจิตดี 5.ลดอัตราการฆ่าตัวตาย 6.จังหวัดมีการบูรณาการงานสุขภาพจิตตามมาตรฐาน และ 7.ประเทศไทยมีคะแนนความสุข (World Happiness Index) เพิ่มขึ้น โดยให้ฝ่ายเลขานุการปรับปรุงตามข้อเสนอในที่ประชุม และเสนอแผนต่อคณะรัฐมนตรีต่อไป นอกจากนี้ ได้พิจารณาแนวทางการดูแลความรุนแรงทั้งต่อตนเอง ต่อผู้อื่นและต่อสังคม โดยจัดระบบการดูแลผู้ป่วยจิตเวช (Severe MentalIllness with Violence : SMI-V) ตั้งแต่การคัดกรองผู้ป่วยจิตเวชที่มีความเสี่ยงต่อการก่อความรุนแรง, การส่งต่อผู้ป่วยเพิ่มการเข้าถึงบริการด้วยความช่วยเหลือของเจ้าหน้าที่ตำรวจ ร่วมกับสายด่วน 1669 และองค์การบริหารส่วนท้องถิ่น,การดูแลรักษาโดยทีมสหวิชาชีพในโรงพยาบาล และฟื้นฟูด้วยระบบ case management โดยชุมชน ซึ่งที่ประชุมได้มอบให้คณะอนุกรรมการระดับจังหวัดจัดทำแผนให้ครอบคลุมและเหมาะสมกับบริบทในพื้นที่ และนำเสนอความก้าวหน้าในการประชุมครั้งต่อไป
********************************** 31 สิงหาคม 2565
วันจันทร์ที่ 19 กันยายน 2565
“ชัยวุฒิ” ฝาก กลต. หรือ ใครที่พบ การหลอกลวงลงทุน ผิด กม. เร่งส่งหลักฐานให้ กระทรวงดิจิทัลฯ ปิดเว็ปโดยด่วน
“ชัยวุฒิ” ฝาก กลต. หรือ ใครที่พบ การหลอกลวงลงทุน ผิด กม. เร่งส่งหลักฐานให้ กระทรวงดิจิทัลฯ ปิดเว็ปโดยด่วน ไม่อยากเห็นการหลอกลวง แบบ "Forex 3D"
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคมกล่าวถึงการหลอกหลวงประชาชนในคดี "Forex 3D" เสียหายเป็นหมื่นล้านว่าในส่วนของกระทรวงดิจิทัลฯมีความเป็นห่วงในเรื่องของการเชิญชวนคนมาลงทุนทางช่องทางโซเชียลมีเดียผ่านทางเว็บไซต์ต่างๆรวมถึงFacebook ซึ่งมีการเชิญชวนคนมาลงทุนในหลายรูปแบบ และก็ได้มีการติดตามอย่างต่อเนื่องเพียงแต่ว่าโดยอำนาจหน้าที่ของกระทรวงดิจิทัลไม่สามารถไปปิดเว็บไซด์หรือปิดกั้นโซเชียลมีเดียในช่องทางนั้นได้ทันทีต้องรอให้หน่วยงานที่มีอำนาจรวบรวมพยานหลักฐานเมื่อมีความผิดตามกฏหมายส่งเรื่องมายังกระทรวงดิจิทัลฯเพื่อปิดเว็บไซต์จากนั้นก็จะมีการแจ้งเตือนประชาชนขณะเดียวกันส่วนตัวเห็นว่าหากในส่วนของสำนักงานคณะกรรมการกำกับหลักทรัพย์และตลาดหลักทรัพย์หรือกลต. หรือหน่วยงานที่เกี่ยวข้องพบมีการจัดตั้งบริษัทชวนลงทุนแบบผิดกม.หรือพบการหลอกลวงทางการเงินผิดกม.ทำให้ประชาชนเสียหายขอให้เร่งส่งหลักฐานไปยังกระทรวงดิจิทัลฯเพื่อปิดกั้นเว็บไซต์หรือ Facebookไม่ให้หลอกลวงประชาชน
“ในส่วนของกระทรวงดิจิทัลฯต้องใช้กฎหมายเดิมคือพรบ.คอมพิวเตอร์ในส่วนของกลต.ก็ต้องเข้าไปกำกับดูแลเตือนนักลงทุนตรวจสอบติดตามการลงทุนของประชาชนทางโซเชียลมีเดียว่ามีใครมาหลอกลวงบ้างต้องดูถึงการเชิญชวนคนมาลงทุนโดยที่ไม่ขออนุญาตด้วยเมื่อพบว่ามีคนทำผิดกฏหมายก็ต้องรีบมาประสานกระทรวงดิจิทัลเพื่อใช้อำนาจพรบ.คอมพิวเตอร์เข้าไปปิดกั้นปิดเว็บไซต์ ช่วยหาทางป้องกันไม่ใช่เกิดเกิดเหตุการณ์แบบนี้ขึ้นอีก”นายชัยวุฒิกล่าว
นายชัยวุฒิกล่าวเพิ่มว่าในส่วนของกระทรวงดิจิทัลฯจะมีการปรับปรุงพรบ.คอมพิวเตอร์เพื่อให้กระทรวงดิจิทัลปิดเว็บได้อย่างมีประสิทธิภาพยิ่งขึ้น ปัจจุบันกระทรวงดิจิทัลฯมีอำนาจจำกัดต้องรอหน่วยงานที่เกี่ยวข้องเช่นกลต.หรือตำรวจเป็นคนส่งข้อมูลมาเพราะกระทรวงดิจิทัลฯไปเก็บข้อมูลเองไม่ได้ถือว่าว่ายังเป็นข้อจำกัดในด้านนี้
**************
วันศุกร์ที่ 30 กันยายน 2565
รองปลัด.โอภาส เข้าร่วมการประชุมคณะกรรมการส่งเสริมวิสาหกิจขนาดกลางและขนาดย่อม ครั้งที่ 4/2565
รองปลัด.โอภาส เข้าร่วมการประชุมคณะกรรมการส่งเสริมวิสาหกิจขนาดกลางและขนาดย่อม ครั้งที่ 4/2565
วันที่ 30 กันยายน 2565 รองปลัดกระทรวงเกษตรและสหกรณ์ นายโอภาส ทองยงค์ เป็นผู้แทนรัฐมนตรีว่าการกระทรวงเกษตรและสหกรณ์ เข้าร่วมการประชุมคณะกรรมการส่งเสริมวิสาหกิจขนาดกลางและขนาดย่อม ครั้งที่ 4/2565 ผ่านสื่ออิเล็กทรอนิกส์ (Zoom Meeting) โดยมีพล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี เป็นประธานการประชุม
ที่ประชุมได้ให้ความเห็นชอบเรื่องสำคัญ จำนวน 2 เรื่อง ได้แก่
(1) เห็นชอบการจัดสรรเงินกองทุนส่งเสริมวิสาหกิจขนาดกลางและขนาดย่อม ประจำปี 2566 โดยเป็นเงินงบประมาณ จำนวน 570 ล้านบาท และเงินนอกงบประมาณ จำนวน 240 ล้านบาท รวมเป็น 810 ล้านบาท เพื่อเป็นค่าใช้จ่ายในการดำเนินงานส่งเสริมวิสาหกิจขนาดกลางและขนาดย่อม
(2) เห็นชอบการจัดสรรเงินกองทุนส่งเสริมวิสาหกิจขนาดกลางและขนาดย่อม วงเงิน 250,540,000 บาท เพื่อเป็นค่าใช้จ่ายค่าบริหารจัดการโครงการสนับสนุน SMEs รายย่อย โดยให้ธนาคารพัฒนาวิสาหกิจขนาดกลางและขนาดย่อมแห่งประเทศไทยเป็นผู้ดำเนินการ
ในตอนท้ายประธานฯ ได้กล่าวว่าการให้ความเห็นชอบในวันนี้เพื่อที่จะช่วยเหลือ SME ของไทยให้ผ่านพ้นวิกฤตเศรษฐกิจ จึงขอให้ทุกหน่วยงานบูรณาการการทำงานร่วมกัน รวมถึงส่งเสริมและพัฒนา SME ของไทยให้เติบโตต่อไปข้างหน้าอย่างมั่นคงและยั่งยืน
วันอังคารที่ 30 สิงหาคม 2565
รฟม. กำชับผู้รับจ้างขุดลอกคูคลองในแนวก่อสร้างรถไฟฟ้า โครงการรถไฟฟ้าสายสีส้ม เพื่อเพิ่มประสิทธิภาพการระบายน้ำ
.....
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ได้กำชับให้ผู้รับจ้างก่อสร้างงานโยธาทุกสัญญา ติดตามเฝ้าระวังพื้นที่ก่อสร้างรถไฟฟ้าตลอดแนวถนนรามคำแหงในช่วงฤดูฝน และดำเนินการขุดลอกคูคลองตลอดแนวเส้นทางโครงการฯ อย่างต่อเนื่อง เพื่อป้องกันเศษวัสดุอุดตันในแนวก่อสร้างรถไฟฟ้า เพิ่มประสิทธิภาพการระบายน้ำให้ดีมากยิ่งขึ้น โดยบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน)ผู้รับจ้างสัญญาที่ 4 งานก่อสร้าง โครงสร้างทางวิ่งและสถานียกระดับ ช่วงคลองบ้านม้า - สุวินทวงศ์ ได้ดำเนินการขุดลอกคูระบายน้ำ บริเวณถนนรามคำแหง ฝั่งขาเข้า ช่วงซอยรามคำแหง 162
ทั้งนี้ รฟม. ได้เน้นย้ำให้ที่ปรึกษาโครงการ กำกับดูแลให้ผู้รับจ้างลอกท่อระบายน้ำตามแนวก่อสร้างรถไฟฟ้า และเฝ้าระวังสถานการณ์ พร้อมจัดเตรียมเจ้าหน้าที่และเครื่องสูบน้ำ เพื่อช่วยเหลือและอำนวยความสะดวกให้แก่ประชาชน ตามนโยบายด้านความรับผิดชอบต่อสังคมในการให้ความสำคัญแก่ประชาชนและชุมชนตามแนวสายทางโครงการรถไฟฟ้าซึ่งอาจจะได้รับผลกระทบจากการดำเนินงานก่อสร้างโครงการติดตามข้อมูลข่าวสารโครงการรถไฟฟ้าสายสีส้ม ได้ที่เฟซบุ๊กแฟนเพจ โครงการรถไฟฟ้าสายสีส้ม เว็บไซต์โครงการ www.mrta-orangelineeast.com และ Line Official : @OrangeLine
วันอังคารที่ 20 กันยายน 2565
ครม. อนุมัติ ร่างนโยบายและแผนปฏิบัติการว่าด้วยความมั่นคงปลอดภัยไซเบอร์ เพื่อรับมือและลดความเสี่ยงจากภัยคุกคามทางไซเบอร์
ครม. อนุมัติ ร่างนโยบายและแผนปฏิบัติการว่าด้วยความมั่นคงปลอดภัยไซเบอร์ เพื่อรับมือและลดความเสี่ยงจากภัยคุกคามทางไซเบอร์
วันที่ 20 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี แถลงว่า ที่ประชุม ครม.เห็นชอบในร่างนโยบายและแผนปฏิบัติการว่าด้วยความมั่นคงปลอดภัยไซเบอร์ พ.ศ. 2565-2570 ที่คณะกรรมการการรักษาความมั่นคงปลอดภัยไซเบอร์แห่งชาติ (กมช.) ได้จัดทำและเสนอมาเพื่อทำให้บริการที่สำคัญของประเทศไทยมีความมั่นคงปลอดภัยไซเบอร์เพื่อความยั่งยืนทางเศรษฐกิจและสังคม โดยร่างนโยบายและแผนปฏิบัติการฯ นี้จะเป็นกรอบแนวทางการดำเนินการรักษาความมั่นคงปลอดภัยไซเบอร์ของประเทศ ที่มุ่งเน้นทั้งมิติการเสริมสร้างศักยภาพการป้องกัน มิติการรับมือและลดความเสี่ยงจากภัยคุกคามทางไซเบอร์ และมิติการตอบสนองต่อเหตุภัยคุกคามและฟื้นฟูระบบให้กลับคืนสู่สภาวะปกติอย่างทันท่วงที
การจัดทำร่างนโยบายและแผนปฏิบัติการฯ นี้เป็นการดำเนินการตามบทบัญญัติมาตรา 9(1) และมาตรา 9(3) พระราชบัญญัติการรักษาความมั่นคงปลอดภัยไซเบอร์ พ.ศ. 2562 ที่จะทำให้บรรลุวัตถุประสงค์ของพระราชบัญญัติดังกล่าว นโยบายและแผนปฏิบัติการฯ จะใช้เป็นแผนแม่บทในการรักษาความมั่นคงปลอดภัยไซเบอร์ของประเทศไทย การพัฒนาความมั่นคงปลอดภัยทางไซเบอร์ในภาพรวมที่ครอบคลุมในทุกมิติ และเพื่อใช้เป็นกรอบแนวทางการดำเนินการด้านการรักษาความมั่นคงปลอดภัยไซเบอร์ของประเทศ โดยกรอบแนวทางดำเนินการจะเป็นไปเพื่อเป้าหมายยุทธศาสตร์ 4 ด้านคือ
1. สร้างขีดความสามารถในการรักษาความมั่นคงปลอดภัยไซเบอร์ด้านบุคลากร องค์ความรู้ และเทคโนโลยี (Capacity) ที่จะนำไปสู่การพัฒนาผลิตภัณฑ์ด้านความมั่นคงปลอดภัยไซเบอร์ที่เป็นนวัตกรรมของประเทศ
2. บูรณาการความร่วมมือทุกภาคส่วนทั้งภายในประเทศและระหว่างประเทศ (Partnership) เพื่อเตรียมความพร้อมในการรับมือและฟื้นคืนสู่สภาพปกติได้อย่างรวดเร็ว
3. สร้างบริการภาครัฐและโครงสร้างพื้นฐานสำคัญทางสารสนเทศให้มีความมั่นคงปลอดภัยและฟื้นคืนสู่สภาพปกติได้ (Resilience)
4. สร้างศักยภาพของหน่วยงานระดับชาติให้มีคุณภาพและมาตรฐาน (Standard) เพื่อให้การบริหารจัดการด้านความมั่นคงปลอดภัยไซเบอร์เป็นไปอย่างมีประสิทธิภาพ
นอกจากเรื่อง ความปลอดภัยไซเบอร์ ที่ส่งผลถึงประชาชนแล้วนั้น ตัวชี้วัดความปลอดภัยไซเบอร์ระดับโลก 2563 (Global Cybersecurity Index 2020) ที่จัดทำโดย ITU องค์การชำนาญพิเศษเฉพาะเรื่องด้านเทคโนโลยีสารสนเทศและการสื่อสารขององค์การสหประชาชาติได้ให้คะแนนประเทศไทย ค่าชี้วัดรวม 86.50 เป็นอันดับ 9 ของภูมิภาคเอเชียแปซิฟิก โดยมีค่าตัวชี้วัดด้านมาตรการทางกฎหมายของไทย อันเป็นจุดแข็งของประเทศ คือคะแนน 19.11 จาก 20
ซึ่งมีปัจจัยจากการบังคับใช้พระราชบัญญัติการรักษาความมั่นคงปลอดภัยไซเบอร์ พ.ศ. 2562
ในขณะที่ค่าตัวชี้วัดด้านอื่นๆ ได้แก่ มาตรการด้านองค์กร มาตรการด้านความร่วมมือ การพัฒนาศักยภาพขีดความสามารถ และมาตรการทางเทคนิคได้คะแนนลดหลั่นมาคือ 17.64, 17.34, 16.84 และ 15.57 ตามลำดับ ซึ่งเมื่อมีการจัดทำร่างนโยบายและแผนปฏิบัติการฯ และบังคับใช้เป็นกรอบแนวทางการดำเนินการแล้วจะทำให้คะแนนค่าตัวชี้วัดด้านอื่นๆ มีความเป็นไปได้ที่จะเพิ่มมากขึ้น อันจะสะท้อนถึงภาพลักษณ์ เสถียรภาพความมั่นคงทางไซเบอร์ สุดท้ายจะนำมาซึ่งเศรษฐกิจและประเทศในทางที่ดีขึ้น
วันศุกร์ที่ 2 กันยายน 2565
“อนุทิน” เดินหน้าเสริมศักยภาพ อสม. หมอคนที่ 1 ภาคกลาง ให้เป็น “สมาร์ท อสม.”
รองนายกรัฐมนตรีและรัฐมนตรีว่าการกระทรวงสาธารณสุข เดินหน้าเสริมศักยภาพ อสม. “หมอคนที่ 1” ภาคกลาง ยกระดับสู่การเป็น “สมาร์ท อสม.” ดูแลคนในชุมชน เน้นกลุ่มเปราะบาง คือ ผู้ป่วยโรคไม่ติดต่อเรื้อรัง โรคไตเรื้อรังและผู้สูงอายุติดบ้านติดเตียง
รองนายกรัฐมนตรีและรัฐมนตรีว่าการกระทรวงสาธารณสุข เดินหน้าเสริมศักยภาพ อสม. “หมอคนที่ 1” ภาคกลาง ยกระดับสู่การเป็น “สมาร์ท อสม.” ดูแลคนในชุมชน เน้นกลุ่มเปราะบาง คือ ผู้ป่วยโรคไม่ติดต่อเรื้อรัง โรคไตเรื้อรังและผู้สูงอายุติดบ้านติดเตียง พร้อมเป็นต้นแบบการปรับเปลี่ยนพฤติกรรมสุขภาพ
วันนี้ (2 กันยายน 2565) ที่กองพลรบพิเศษที่ 1 ค่ายเอราวัณ อำเภอเมือง จังหวัดลพบุรี นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข เปิดการประชุมเสริมศักยภาพ “อสม. หมอคนที่ 1 ที่พึ่งชุมชน คนรักษ์สุขภาพ ภาคกลาง” พร้อมมอบบัตร อสม. อิเล็กทรอนิกส์ แก่ อสม. จำนวน 19 ราย โดยมี นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ นพ.สุระ วิเศษศักดิ์ รองปลัดกระทรวงสาธารณสุขนายสุภกิณห์ แวงชิน รองผู้ว่าราชการจังหวัดลพบุรี ผู้บริหารกระทรวงสาธารณสุข และอสม. เข้าร่วมงานกว่า 1,000 คน
นายอนุทิน กล่าวว่า ในสถานการณ์โควิด 19 อสม. เป็นหนึ่งกำลังหลักที่ช่วยสร้างผลงานให้ประเทศไทยสามารถควบคุมป้องกันโรคได้เป็นอย่างดี ทำให้ได้รับความชื่นชมและความเชื่อถือจากทั่วโลก และในการพัฒนาระบบสุขภาพปฐมภูมิเข้มแข็งของกระทรวงสาธารณสุข อสม.คือหนึ่งบุคลากรสำคัญที่จะขับเคลื่อนนโยบาย 3 หมอ ให้คนไทยทุกครอบครัวมีหมอประจำตัว 3 คน ภายใต้แนวคิด “หมอคนที่ 1 ที่พึ่งชุมชน คนรักษ์สุขภาพ” โดยมี อสม. เป็นหมอคนที่ 1 ใกล้ตัว ใกล้ชิดประชาชน ร่วมกับหมอคนที่ 2 และ 3 ในการดูแลสุขภาพของคนในชุมชนมุ่งเป้าดูแลผู้ป่วยโรคไม่ติดต่อเรื้อรัง (NCDs) ผู้ป่วยโรคไตเรื้อรัง (CKD) และผู้สูงอายุติดบ้านติดเตียง (LTC) พร้อมยกระดับสู่การเป็น “สมาร์ท อสม.” ที่จะเป็นที่พึ่งและสร้างคุณภาพชีวิตที่ดีทั้งด้านสุขภาพร่างกาย จิตใจ สังคม และสภาพแวดล้อม ให้แก่คนในชุมชน โดยทำหน้าที่เป็นแกนนำสุขภาพ เป็นต้นแบบการปรับเปลี่ยนพฤติกรรมสุขภาพ และสนับสนุนความเข้มแข็งของเครือข่ายสุขภาพในชุมชน ให้เกิดการจัดการสุขภาพชุมชนเพื่อการพึ่งตนเองด้านสุขภาพ นอกจากนี้ สถาบันพระบรมราชชนกยังจัดให้อสม. หรือทายาทสายตรงได้ศึกษาต่อหลักสูตรผู้ช่วยพยาบาล เพื่อช่วยเสริมศักยภาพและต่อยอดการดูแลสุขภาพประชาชนต่อไป
“ความโชคดีของระบบสาธารณสุขไทย คือมี อสม. เป็นกลไกและกำลังสำคัญในการขับเคลื่อนนโยบายและดูแลสุขภาพของประชาชนในชุมชน ให้เป็นไปตามเป้าหมายของกระทรวงสาธารณสุข คือ ประชาชนมีสุขภาพที่ดีลดการเข้ารับการรักษาในโรงพยาบาล ลดค่าใช้จ่ายในการเดินทาง และระบบสาธารณสุขแข็งแรงอย่างยั่งยืน” นายอนุทินกล่าว
สำหรับกิจกรรมในการประชุมเสริมศักยภาพ อสม. หมอคนที่ 1 ที่พึ่งชุมชน คนรักษ์ สุขภาพ ภาคกลาง มีการฝึกอบรมใช้แอปพลิเคชัน “smart อสม.” และการแสดงผลงาน ของหน่วยงานและ รพ.สต. จังหวัดต่างๆในเขตสุขภาพที่ 4 และ 5 อาทิ สำนักงานป้องกันควบคุมโรคที่ 4 จังหวัดสระบุรี, ศูนย์วิทยาศาสตร์การแพทย์ที่ 4 สระบุรี, กองพัฒนายาแผนไทยและสมุนไพร กรมการแพทย์แผนไทยและการแพทย์ทางเลือก, รพ.สต.ตำบลคลองเรือ อ.วิหารแดง จ.สระบุรี, องค์กร อสม.สร้างสุขภาพ อ.ท่าม่วง จ.กาญจนบุรี, รพ.สต.ท่าแค อ.ลพบุรี เป็นต้น
************************************** 2 กันยายน 2565
วันพุธที่ 21 กันยายน 2565
รฟฟท. จัดกิจกรรมจิตอาสาพระราชทาน มอบถุงยังชีพ ช่วยเหลือผู้ประสบอุทกภัย
ช่วยเหลือผู้ประสบอุทกภัย ณ ชุมชนตลาดล่าง เมื่อวันที่ 20 กันยายน 2565
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม ผู้ให้บริการรถไฟฟ้าชานเมืองสายสีแดง เปิดเผยว่า เนื่องด้วยสถานการณ์วิกฤติอุทกภัยในปัจจุบัน ส่งผลกระทบต่อการใช้ชีวิตและความเป็นอยู่ของประชาชนในหลายพื้นที่ทั้งในต่างจังหวัดและในพื้นที่เขตปริมณฑล รฟฟท. มีความตระหนักและห่วงใยในความเป็นอยู่รวมถึงสุขอนามัยของประชาชนเป็นอย่างมาก ซึ่งวิกฤติอุทกภัยที่เกิดขึ้นอยู่ในขณะนี้เกิดจากปริมาณน้ำสะสมที่ไหลเข้าท่วมอาคารบ้านเรือน ซึ่งเป็นผลมาจากการเกิดฝนตกหนักอย่างต่อเนื่องเป็นระยะเวลานาน ทำให้ประชาชนได้รับความเดือดร้อนเป็นจำนวนมาก ซึ่งรวมถึงชุมชนตามแนวเส้นทางรถไฟฟ้าชานเมืองสายสีแดงด้วย
รฟฟท. จึงได้ลงพื้นที่สำรวจชุมชนที่ได้รับผลกระทบจากเหตุการณ์ดังกล่าวแล้วเห็นว่า ชุมชนตลาดล่าง ซึ่งตั้งอยู่ใกล้กับสถานีหลักหก ได้รับความเดือดร้อนเป็นจำนวนหลายครัวเรือน จึงดำเนินการจัดทำถุงยังชีพ จำนวน 200 ชุด ประกอบด้วยสิ่งของเครื่องใช้ที่จำเป็นในการดำรงชีวิต และสิ่งของอุปโภคบริโภค เพื่อช่วยเหลือผู้ประสบอุทกภัยเป็นการเร่งด่วน โดยนำไปมอบให้แก่ชุมชนตลาดล่าง ตำบลบางพูน จังหวัดปทุมธานี เมื่อวันที่ 20 กันยายน 2565 ซึ่งโครงการดังกล่าวจัดขึ้นเพื่อถวายเป็นพระราชกุศลเฉลิมพระเกียรติ เนื่องในโอกาสมหามงคลเฉลิมพระชนมพรรษา 90 พรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง รวมถึงได้น้อมนำพระราชปณิธานการบำเพ็ญตนเป็นผู้ให้ และการทำความดีด้วยหัวใจของในหลวงรัชกาลที่ 10 ในการร่วมกันทำประโยชน์และพัฒนาสังคมเพื่อประเทศชาติ อีกทั้งโครงการดังกล่าวนั้น ยังถือได้ว่าเป็นส่วนหนึ่งของกิจกรรมการแสดงความรับผิดชอบต่อสังคมและสิ่งแวดล้อม (CSR) อีกด้วย
วันพฤหัสบดีที่ 29 กันยายน 2565
อว. ร่วม มรภ. กลุ่มภาคกลาง ประชุมกำหนดแนวทางแผนงาน/โครงการ ในการสนับสนุนการดำเนินการตามยุทธศาสตร์ร่วม
อว. ร่วม มรภ. กลุ่มภาคกลาง ประชุมกำหนดแนวทางแผนงาน/โครงการ ในการสนับสนุนการดำเนินการตามยุทธศาสตร์ร่วม
เมื่อวันที่ 12 กันยายน 2565 กระทรวงการอุดมศึกษา วิทยาศาสตร์ วิจัยและนวัตกรรม (อว.) นำโดยศ.(พิเศษ) ดร.เอนก เหล่าธรรมทัศน์รมว.อว.,ดร.ดนุช ตันเทอดทิตย์เลขานุการ รมว.อว.,ดร.พัชรินรุจา จันทโรนานนท์ที่ปรึกษา รมว.อว.,รศ.ดร.พาสิทธิ์ หล่อธีรพงศ์รอง ปอว.,ศ.ดร.ศุภชัย ปทุมนากุลรอง ปอว. และคณะผู้บริหาร อว. ร่วมกับผู้บริหารมหาวิทยาลัยราชภัฏ (มรภ.) กลุ่มภาคกลางจัดประชุมการกำหนดแนวทางแผนงาน/โครงการ ในการสนับสนุนการดำเนินการตามยุทธศาสตร์ร่วมของ มรภ. ณ โรงแรมไมด้า แกรนด์ ทวารวดี จ.นครปฐม
ศ.(พิเศษ) ดร.เอนกกล่าวว่า มีความยินดีเป็นอย่างยิ่งที่ได้พบคณะผู้บริหาร มรภ. กลุ่มภาคกลาง การประชุมในครั้งนี้แสดงให้เห็นว่า อว. ให้ความสำคัญกับ มรภ. เป็นอย่างมาก เนื่องจาก มรภ. เป็นมหาวิทยาลัยที่ทำประโยชน์ให้กับท้องถิ่น ไม่ได้เน้นเพียงแค่การผลิตบัณฑิตเท่านั้น แต่ต้องผลิตบัณฑิตที่จะเป็นกำลังที่มีประสิทธิภาพต่อท้องถิ่นนั้น ๆ ต่อไป ทั้งนี้ อว. พร้อมที่จะเป็นส่วนหนึ่งที่ช่วยสนับสนุนภารกิจของ มรภ. อย่างเต็มความสามารถ
ด้าน ศ.ดร.ศุภชัยกล่าวถึงการปฏิรูปการศึกษา โดยการจัดทำหลักสูตร Sandbox ที่เป็นหลักสูตรเร่งผลิตกำลังคนให้สอดคล้องต่อความต้องการของประเทศอย่างเป็นรูปธรรม อีกทั้งการประกาศใช้หลักเกณฑ์มาตรฐานหลักสูตรการศึกษาใหม่โดยอำนาจการกำหนดหลักสูตรจะอยู่ที่สภามหาวิทยาลัย มุ่งหวังให้เกิดความร่วมมือกันระหว่างหน่วยงานที่ร่วมผลิตบัณฑิต นอกจากนี้ยังกล่าวถึงธนาคารหน่วยกิต (National Credit Bank) โดยทุกวิชาในมหาวิทยาลัยสามารถทำเป็นคลังหน่วยกิตได้ และไม่จำกัดว่าผู้เรียนจะเป็นใคร ซึ่งจะมีคลังหน่วยกิตกลางจะอยู่ที่ อว. โดยหน่วยกิตดังกล่าวได้มาจาก 3 ส่วน ได้แก่
- วิชาในมหาวิทยาลัย
- สถานฝึกอบรมที่ได้รับการรับรอง
- ประสบการณ์ที่ผ่านมา
ดร.ดนุชกล่าวเพิ่มเติมว่ามีความภาคภูมิใจใน มรภ. ตลอดมา โดยทุกครั้งที่ได้มีโอกาสลงพื้นที่เยี่ยมชมมหาวิทยาลัยก็ค้นพบว่า มรภ. มีบุคลากรที่มีความรู้ความสามารถและทรัพยากรที่มีประสิทธิภาพจำนวนมาก อยากให้อธิการบดีและคณะอาจารย์มีความภาคภูมิใจในความเป็น มรภ. และความภูมิใจนั้นจะถูกส่งต่อสู่นักศึกษาต่อไป
วันพฤหัสบดีที่ 22 กันยายน 2565
ตั้ง “สถาบันเพาะกล้าคุณธรรม” อุปการะเด็ก - เยาวชนเปราะบาง ให้ที่พัก - อาหาร - การศึกษา - ปลูกฝังคุณธรรม เติบโตเป็นอนาคตที่ดีของประเทศ
.....
กระทรวงการพัฒนาสังคมและความมั่นคงของมนุษย์ (พม.) จัดตั้งสถาบันเพาะกล้าคุณธรรม เพื่อช่วยเหลือเด็กและเยาวชนกลุ่มเปราะบางที่หลุดออกจากระบบการศึกษา ครอบครัวยากจน หรือกำพร้าถูกทอดทิ้ง ที่ยังอยากศึกษาต่อและมีความประพฤติดี โดยเบื้องต้นดำเนินการแล้วใน จ.กาญจนบุรี จ.พิษณุโลก เดินหน้าขยายเพิ่มอีก 2 แห่ง คือ จ.นราธิวาส และลำพูน ตั้งเป้าดำเนินงานเพาะกล้าคุณธรรมอย่างต่อเนื่องให้ครอบคลุมเด็กและเยาวชนกลุ่มเปราะบางทั่วประเทศ
.
สถาบันเพาะกล้าคุณธรรม บูรณาการความร่วมมือกับภาคีเครือข่าย เช่น ธอส. สนับสนุนงบประมาณ โรงเรียนและวิทยาลัยในพื้นที่จัดการเรียนการสอน โดยเด็กและเยาวชนจะได้รับการอุปการะให้มีที่พัก อาหาร ได้รับการศึกษา พร้อมเสริมทักษะการประกอบอาชีพโดยไม่เสียค่าใช้จ่าย รวมถึงเสริมสร้างทัศนคติ อุปนิสัย และพฤติกรรมที่ดีผ่านการปลูกฝังคุณธรรมจริยธรรม ให้เติบโตเป็นต้นกล้าคุณธรรมที่จะเป็นกำลังสำคัญของประเทศในอนาคต
#ไทยคู่ฟ้า#ร่วมต้านโควิด19
-------------------
วันเสาร์ที่ 3 กันยายน 2565
รัฐบาลเดินหน้าแก้ปัญหาเด็กขาดสารอาหารในจังหวัดชายแดนใต้ ลดปัญหาความเหลื่อมล้ำในระยะยาว
รัฐบาลเดินหน้าแก้ปัญหาเด็กขาดสารอาหารในจังหวัดชายแดนใต้ ลดปัญหาความเหลื่อมล้ำในระยะยาว
วันที่ 3 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี ในฐานะกรรมการผู้แทนพิเศษของรัฐบาล เปิดเผยว่า ได้ลงพื้นที่กับพลเรือตรี สมเกียรติ ผลประยูร เลขาธิการศูนย์อำนวยการบริหารจังหวัดชายแดนภาคใต้ (ศอ.บต.) ที่โรงพยาบาลส่งเสริมสุขภาพตำบลบ้านพิเทน ตำบลพิเทน อำเภอทุ่งยางแดง จังหวัดปัตตานี เพื่อพบปะและเยี่ยมเยียนแพทย์ พยาบาล และประชาชน รวมถึงติดตามการดำเนินงานแก้ปัญหาสุขภาวะและโภชนาการต่ำในเด็กเล็ก ซึ่งเป็นปัญหาที่พบมากและรุนแรงกว่าในจังหวัดอื่นมาก มีสาเหตุจากครอบครัวมีรายได้น้อย มีลูกหลายคน ผู้ปกครองไม่มีเวลาดูแล โดยจะส่งผลต่อการเจริญเติบโตของร่างกายและพัฒนาการทางสมอง ดังนั้น รัฐบาลจึงให้ความสำคัญกับการแก้ปัญหานี้อย่างมาก ถือเป็นกระดุมเม็ดแรกที่ต้องได้รับการแก้ไข เพื่อลดปัญหาความเหลื่อมล้ำในสังคม
ที่ผ่านมา รัฐบาลได้เดินหน้าแก้ปัญหาการขาดสารอาหารในเด็กเล็กมาอย่างต่อเนื่อง และในช่วง 2 ปี ที่ผ่านมา ทางศอ.บต.ได้มีการปรับแผนการดำเนินงาน และบูรณาการกับหลายหน่วยงานมากขึ้น ร่วมกับกระทรวงมหาดไทย กระทรวงศึกษาธิการ กระทรวงสาธารณสุข สำนักงานหลักประกันสุขภาพแห่งชาติ (สปสช.) และหน่วยงานที่เกี่ยวข้อง เพื่อช่วยเหลือเด็กเล็ก 2 กลุ่ม ในพื้นที่จังหวัดชายแดนภาคใต้ ซึ่งมีทั้งหมดกว่า 46,819 คน ได้แก่กลุ่มเด็กแรกเกิด - อายุก่อนครบ 2 ปี โดยจัดเงินช่วยเหลือค่าเลี้ยงดูรายเดือน คนละ 400 บาท และกลุ่มเด็กอายุครบ 2 ปี - ก่อนครบ 6 ปี โดยจัดเงินช่วยเหลือค่าอาหาร รายเดือน คนละ 300 บาท รวมวงเงินประมาณ 497 ล้านบาท
ทั้งนี้ระยะต่อไป ทางศอ.บต. จะปรับแผนการทำงานให้มีประสิทธิภาพมากยิ่งขึ้น โดยจะเป็นการเน้นการให้การสนับสนุนด้านโภชนาการ ให้หน่วยงานระดับชุมชนใกล้ชิดเด็กเล็กมากที่สุด และจะดูแลเรื่องการจัดหาวิตามินรวม MTV (Multivitamin) การจัดสรรเครื่องมืออุปกรณ์ในการติดตามพัฒนาการของเด็กตามเกณฑ์วัดผลด้านโภชนาการ ตลอดจนสนับสนุนการพัฒนาบุคลากรในการปฏิบัติงานในชุมชน/หมู่บ้าน และจะ
ส่งเสริมทักษะการใช้ภาษาไทยควบคู่ไปด้วย เพื่อให้เด็กเล็กสามารถเข้าถึงและใช้ภาษาไทยในการสื่อสาร ตลอดจนสามารถพัฒนาตนเองได้อย่างเหมาะสม และในวันที่ 7 - 8 กันยายน 2565 จะมีการประชุมหาแนวทางการขับเคลื่อนและเพื่อพิจารณาโครงการตามงบประมาณ 500 ล้านบาทต่อไป
นางสาวรัชดา กล่าวด้วยว่า นอกจากการจัดสรรงบประมาณเพื่อดูแลเรื่องอาหารแก่เด็กเล็กแล้ว รัฐบาลยังขับเคลื่อนการแก้ปัญหาสุขภาวะเด็กเล็กทั้งระบบ ให้ความสำคัญกับการป้องกัน เน้นการให้ความรู้เรื่องการวางแผนครอบครัวและการดูแลครรภ์ และการดูแลแม่ขณะตั้งครรภ์ ต่อด้วยการสร้างงานสร้างอาชีพให้กับครอบครัวต่อไป ขณะเดียวกัน รัฐบาลได้เดินหน้าเรื่องการแก้ปัญหาความยากจน ส่งเสริมเศรษฐกิจฐานราก โดยเฉพาะกลุ่มสตรี เพราะเมื่อครอบครัวมีรายได้ที่มั่นคง ลูกๆก็จะได้กินอิ่มด้วย และต้องเป็นอิ่มที่มีสารอาหารครบถ้วน
วันจันทร์ที่ 26 กันยายน 2565
ครม. เห็นชอบแนวทางการปฏิบัติราชการ รองรับชีวิต – ทำงานวิถีใหม่ 3 รูปแบบ “เหลื่อมเวลา – นับเวลา – นอกที่ตั้ง”
.....
ที่ประชุม ครม. (20 ก.ย. 65) เห็นชอบแนวทางการปฏิบัติราชการที่รองรับชีวิตและการทำงานวิถีใหม่ พร้อมคู่มือ เพื่อให้ส่วนราชการใช้เป็นแนวทางในการดำเนินการต่อไป และให้หน่วยงานของรัฐพิจารณานำแนวทางและคู่มือดังกล่าว ไปปรับใช้ตามความเหมาะสม 3 รูปแบบ
.
• รูปแบบที่ 1 ปฏิบัติงานในที่ตั้ง “เหลื่อมเวลาทำงาน” เช่น กำหนดช่วงเวลาการเข้างานและเลิกงานเป็น 4 ช่วง คือ 07.30-15.30 น., 08.00-16.00 น., 08.30-16.30 น. และ 09.30-17.30 น. เป็นต้น
• รูปแบบที่ 2 ปฏิบัติงานในที่ตั้ง “นับชั่วโมงการทำงาน” เช่น กำหนดให้สามารถเลือกเวลาเข้างานได้ตามความเหมาะสมกับรูปแบบการดำรงชีวิต โดยไม่กระทบต่อประสิทธิภาพการทำงาน โดยเมื่อนับเวลาปฏิบัติงานรวมกันแล้วต้องไม่น้อยกว่า 40 ชั่วโมง/สัปดาห์ เป็นต้น
• รูปแบบที่ 3 ปฏิบัติงานนอกที่ตั้ง “กำหนดให้สอดคล้องกับร่างระเบียบสำนักนายกรัฐมนตรีว่าด้วยการปฏิบัติงานนอกที่ตั้งของส่วนราชการ พ.ศ. ….” ซึ่ง คกก.ตรวจสอบร่างกฎหมายและร่างอนุบัญญัติได้เสนอ ครม. ตรวจพิจารณาแล้วเมื่อวันที่ 6 ก.ย. 65
.
สำหรับแนวทางการปฏิบัติราชการดังกล่าว มีหลักการสำคัญ คือ ให้ส่วนราชการและหน่วยงานของรัฐปรับตัวได้อย่างสอดคล้องกับบริบทและสถานการณ์ที่เปลี่ยนแปลงไป
.
เนื่องจากในช่วง 2 ปีที่ผ่านมา การแพร่ระบาดของโควิด -19 ส่งผลกระทบต่อรูปแบบการดำรงชีวิต และการปฏิบัติงานในภาครัฐอย่างต่อเนื่อง จึงจำเป็นต้องปรับตัวและปรับเปลี่ยนวิธีการปฏิบัติงานและการให้บริการประชาชน ที่สอดคล้องกับฐานวิถีชีวิตใหม่
.
อ่านเพิ่มเติม คลิกhttps://www.thaigov.go.th/news/contents/details/59461
#ไทยคู่ฟ้า#ร่วมต้านโควิด19
-------------------